Վերամուտի այս առաջին օրը, վարժարանէն ներս տօնական մթնոլորտ մը ստեղծուած էր: Հայ կեդրոնի փոքր սրահին մէջ անօրինակ սակայն հաճելի իրարանցում մը կը տիրէր: Դպրոցին մէջ, փոքր թէ մեծ, նախկին թէ նորեկ աշակերտներու եռուզեռն ու ժպտուն դէմքերը ակներեւ էին: Զանազան պատճառներով իրենց զաւակներու ամէնօրեայ վարժարաններէ զրկուածութեան գիտակցելով՝ բոլոր ծնողները, ի խնդիր հայապահպանման, իրենց փոքրերը (4էն մինչեւ 13 տարեկան) առաջնորդած էին Շաբաթօրեայ այս վարժարանը, հայերէն գիր ու լեզու, երգ ու պատմութիւն սորվելու համար: